ΔΕΛΤΙΟ ΤΥΠΟΥ – ΠΡΟΣΚΛΗΣΗ
Η Czech Association, το Επίτιμο Προξενείο της Τσεχικής Δημοκρατίας στη Λευκάδα και η Δημόσια Βιβλιοθήκη Λευκάδας, υπό την αιγίδα της Πρεσβείας της Τσεχικής Δημοκρατίας στην Αθήνα, σας προσκαλούν στα εγκαίνια της έκθεσης με τίτλο «ANTICODES του Βάτσλαβ Χάβελ», στη Δημόσια Βιβλιοθήκη Λευκάδας, Ροντογιάννη 11, την Τρίτη 6 Οκτωβρίου 2026 στις 18:00. 
Τα εγκαίνια θα τελεστούν παρουσία του Πρέσβη της Τσεχικής Δημοκρατίας, κ. Ivo Šilhavý.  
Η είσοδος είναι ελεύθερη. 
20 ποιήματα. 20 απεικονίσεις ποιημάτων. Λέξεις που μας καλούν πρωτίστως να τις δούμε, να τις αντιληφθούμε ως ύλη που καταλαμβάνει θέση στον χώρο – και ως τέτοιες να τις διαβάσουμε. Λέξεις που νοηματοδοτούνται εκ νέου από τη θέση τους, φέροντας τελικά πολλαπλά νοήματα. Σχεδιάσματα λόγου. Η ποίηση ως εικαστική τέχνη.
Οι «Αντικώδικες» του Βάτσλαβ Χάβελ, δημιούργημα των αρχών της δεκαετίας του ’60, μέσα στην παραδοξότητά τους, παραμένουν συνεπείς στη διεκδίκηση της αρμονίας από την πλευρά του συγγραφέα. Όχι μέσω της εξάλειψης των αντιθέτων, αλλά μέσω μιας διαρκούς άσκησης ισορροπίας μεταξύ φαινομενικά αντικρουόμενων στοιχείων.
Αν κοιτάξει κανείς την καλλιτεχνική, την πολιτική όσο και την προσωπική πορεία του Χάβελ, θα διαπιστώσει πως επρόκειτο για έναν επιδέξιο σχοινοβάτη: θεατρικός συγγραφέας, δοκιμιογράφος, ποιητής, μεγαλοαστός, παντρεμένος με μια γυναίκα ταπεινής καταγωγής, ενάντιος του κομμουνιστικού καθεστώτος και κυνηγημένος από αυτό, ηγετική προσωπικότητα της Βελούδινης Επανάστασης, πρώτος Πρόεδρος της Τσεχικής Δημοκρατίας. Ένας άνθρωπος που είχε το θάρρος –όχι ως άφοβος, αλλά ως έντρομος («πανικοβάλλομαι», δηλώνει ο ίδιος)– να αναζητήσει από την αρχή, χωρίς βεβαιότητες, τη θέση του, όχι στον κόσμο που ήξερε αλλά στον κόσμο που σχηματίζεται εκ νέου μπροστά στα μάτια του.
Με αφορμή τη συμπλήρωση των 90 χρόνων από τη γέννηση αυτής της άκρως επιδραστικής προσωπικότητας τόσο στα γράμματα όσο και στην πολιτική σκηνή της Τσεχίας –και την ανακήρυξη του 2026 ως «Έτος Βάτσλαβ Χάβελ» από την Πρεσβεία της Τσεχικής Δημοκρατίας στην Αθήνα–, η έκθεση που συνδιοργανώνουν η Czech Association, το Επίτιμο Προξενείο της Τσεχικής Δημοκρατίας στη Λευκάδα και η Δημόσια Βιβλιοθήκη Λευκάδας παρουσιάζει μια επιλογή από τα πιο συναρπαστικά εικαστικά ποιήματα του Βάτσλαβ Χάβελ, καθώς και μερικά πειραματικά τυπογραφικά έργα του, χαρακτηριστικά δείγματα της δημιουργικότητας, του χιούμορ αλλά και του πολιτικού σχολιασμού που επεδίωκε μέσω της μινιμαλιστικής εικαστικής γλώσσας. Αυτά τα έργα γεφυρώνουν τη λογοτεχνία με τις εικαστικές τέχνες και παραμένουν άκρως επίκαιρα μέχρι και σήμερα.
Σας περιμένουμε όλους εκεί!
Η Czech Association είναι μια μη κερδοσκοπική οργάνωση που έχει ως κύριο στόχο να προβάλλει την Τσεχική Δημοκρατία στο εξωτερικό συστήνοντας στο ευρύ κοινό την ομορφιά και τον πολιτιστικό της πλούτο. Συμμετέχει σε διεθνή προγράμματα και υποστηρίζει την ανάπτυξη του διεθνούς πολιτιστικού και εκπαιδευτικού διαλόγου. Επιδιώκει την υποστήριξη και την προώθηση του τσεχικού πολιτισμού, του τουρισμού και του εμπορίου στην Ελλάδα. Μέσα από τις δράσεις της φιλοδοξεί να ενισχύσει τους δεσμούς Ελλήνων και Τσέχων δημιουργώντας γέφυρες πολιτισμού ανάμεσα στις δύο χώρες.
ANTICODES του Βάτσλαβ Χάβελ
Πού: Δημόσια Βιβλιοθήκη Λευκάδας, Ροντογιάννη 11
Εγκαίνια: Τρίτη 6 Οκτωβρίου 2026 στις 18:00
Διάρκεια έκθεσης: 6–14 Οκτωβρίου 2026, κατά τις ώρες λειτουργίας της Δημόσιας Βιβλιοθήκης Λευκάδας
Είσοδος ελεύθερη
Στοιχεία επικοινωνίας (για δημοσιογράφους)
Αλεξάνδρα Παλιούρα
alexandra.palioura@czechassociation.org
Δημόσια Βιβλιοθήκη Λευκάδας 
lefkaslibrary@gmail.com 

